Ma brand glo kinders wat haar KFC eet met yster | Netwerk24
Deur Werner Beukes 03 April 2019 15:18
'n 27-jarige vrou is Dinsdag deur die polisie in Randfontein in die weste van Johannesburg in hegtenis geneem omdat sy haar kinders na bewering met 'n strykyster gebrand het omdat hulle haar kos geëet het.
"Die vrou is in aanhouding en word deur aanklagte van kindermishandeling en aanranding met die opset om ernstig te beseer in die gesig gestaar," het sers. Carmen Hendricks, polisiewoordvoerder, Woensdag by navraag gesê.
Volgens Hendricks het die ma haar kinders van onderskeidelik vyf en sewe jaar oud met 'n strykyster op hul hande en bene gebrand omdat hulle haar KFC-hoender geëet het.
" 'n Onderwyseres het Dinsdag met die kinders se terugkeer skool toe uitgevind hulle is gebrand en het onmiddellik die kinders se stiefpa daarvan in kennis gestel. Die skool het aan die stiefpa gesê dat die kinders bang is en dat hulle gedurende die skoolvakansie met 'n strykyster gebrand is."
Volgens Hendricks is die kinders in die sorg van maatskaplike werkers omdat hul ma in aanhouding is.